Páter **Andrej Čambál** SJ, (\* 15. december 1867, Abrahám – † 12. apríl 1934, Trnava) bol slovenský katolícky kňaz, rehoľník – jezuita, ľudový misionár, spisovateľ, autor pašiových hier a šíriteľ úcty k Božskému Srdcu Ježišovmu a k Panne Márii.

Životopis
---------

Narodil sa v roľníckej rodine ako tretí z piatich súrodencov. Dvaja súrodenci zomreli v útlom veku, sestra Helena zomrela ako mladá rehoľníčka a najmladší brat Jozef sa oženil. Študoval na gymnáziu v Trnave a potom od roku 1886 teológiu v Ostrihome, kde bol 27. júna 1892 vysvätený za kňaza. Stal sa kaplánom v Modre, kde súčasne vyučoval náboženstvo na tamojšej Meštianskej škole a Učiteľskom ústave.

18. októbra 1892 v Trnave vstúpil pod vedením pátra Aloisa Henniga, zakladateľa zboru *Cantica Sacra Tyrnaviae* do Spoločnosti Ježišovej (jezuiti). V Trnave prešiel dvojročnou skúšobnou dobou (noviciát). Potom pôsobil dva roky ako predstavený jezuitského konviktu v Kaloči (terajšie Maďarsko). V rokoch 1897– 1898 si prehlboval filozofiu v Bratislave. Potom tri roky učil matematiku a fyziku na arcibiskupskom gymnáziu v Trnave. Vynikal hlavne v matematike. Za dva roky získal učiteľský diplom. Od roku 1899 bol prézesom (duchovným správcom) Mariánskych kongregácií. Prvou bola kongregácia študentov gymnázia. Okrem toho bol v tomto čase superiorom jezuitských školastikov. V rokoch 1904 – 1905 bol na štúdiách teológie v Innsbrucku. V roku 1906 dokončil tretí rok skúšobnej doby v Trnave. Tzv. tretiu probáciu (gradus) zložil 2. februára 1907 v Trnave.

Z tohto obdobia sú známe 8-dňové misie pri príležitosti výročia slzenia milostivého obrazu Panny Márie trnavskej, kde bol spolu s pátrami Silvestrom, Riesom a Ottom (z Viedne) kazateľom. Taktiež v tomto období začína pôsobiť ako redaktor časopisu *Posol* a venovať sa misijnej činnosti. Od roku 1910 pôsobí ako kazateľ a v roku 1911 je mu zverená zodpovednosť za slovenskú pastoráciu v Trnave. Počas prvej svetovej vojny mu bola zverená pastorácia v nemocnici, do ktorej privážali zranených z bojísk. Od roku 1917 bol osvedčeným moderátorom kňazských rekolekcií a vyznačoval sa aj ako vynikajúci exercitátor pre kňazov. Po roku 1918 vyučoval na arcibiskupskom gymnáziu v Trnave. V rokoch 1919 – 1927 vykonával spolu s ďalšími tromi spolubratmi misie na Orave a Liptove. V rokoch 1922 – 1926 pôsobil v Ružomberku. V roku 1927 sa vrátil znovu do Trnavy. Bol hlavným organizátorom procesie na sviatok Božského Srdca Ježišovho a bol veľkým šíriteľom úcty k Božskému Srdcu Ježišovmu. Taktiež bol veľkým ctiteľom Panny Márie.

Zomrel 12. apríla 1934 v Trnave na tuberkulózu hrdla. Ako uvádza dobová tlač, na jeho pohrebe 15. apríla sa zúčastnilo asi 15 000 ľudí. Pochovaný bol v Trnave, pôvodne na starom cintoríne pri Kalvárii a po zrušení tohto cintorína boli jeho ostatky prenesené v roku 1978 do spoločného hrobu jezuitov na cintorín na Kamennej ceste.

Referencie
----------

1. ↑   *Jezuiti na Slovensku 1930 - 1940* [online]. Bratislava: Jezuiti, 2009-11-08, [cit. 2017-12-16]. Dostupné online. Archivované 2017-12-22 z originálu.
2. ↑   *Sakrálny zbor Cantica oslávi svoje jubileum sobotným koncertom* [online]. Trnavský Hlas, 25. 11. 2016. Dostupné online.
3. ↑   *CATALOGUS PROVINCIAE AUSTRIACO-HUNGARICAE SOCIETATIS JESU INEUNTE ANNO MDCCCXCIII* [online]. 1893, [cit. 2017-12-16]. S. 47-48. Dostupné online. Archivované 2017-12-04 z originálu. (po latinsky)

Literatúra
----------

* Ladislav Csontos, SJ: *Zbierka divadelných hier mariánskych kongregácií I*, ISBN 9788071419969
* Ľudovít Eiselle, SJ: *Okienko do jezuitského života*
* Rajmund Ondruš, SJ: *Svedok a služobník generácií*
* Emil Krapka, SJ a Vojtech Mikula, SJ: *Dejiny spoločnosti Ježišovej na Slovensku*
* Václav Petera: *Géniové Cirkve a vlasti*
* V.B. a Dr.  Josef Beran: *Časopis katolického duchovenstva*, ročník 1934, číslo 5 a 6. autori článkov
* *Zborník Slovenské divadlo* ročník 56 2008-2
* *Dominikánsky knižný inštitút* Košice
* *Slovenská národná knižnica Martin*
* *Almanach* SJ 1940
* Lászlo Szilas, SJ: *Jezsuita névtár*

Externé odkazy
--------------

* Čambál, Andrej, SJ - Dominikánsky knižný inštitút

Autoritné údaje: * SNK: 162890
* VIAF: 1529156565687323500003